ചേലച്ചിറ കുളം ആഴംകൂട്ടി ശുചീകരിക്കണമെന്ന് കുറിച്ചി: അഞ്ച് ഏക്കറിലധികം വരുന്ന ചേലച്ചിറ കുളം ആഴംകൂട്ടി ശുചീകരിച്ച് കുടിവെള്ളപദ്ധതി നടപ്പിലാക്കിയാല് കുറിച്ചി ഗ്രാമപഞ്ചായത്തിലെ നല്ലൊരു ശതമാനം ജനങ്ങളുടെ കുടിവെള്ള പ്രശ്നത്തിനു ശാശ്വതപരിഹാരം കണ്ടെത്താന് കഴിയുമെന്ന് ഇത്തിത്താനം വികസനസമിതി. വര്ഷങ്ങള്ക്കു മുന്പ് ഈ കുളത്തിലെ വെള്ളം പമ്ബ് ചെയ്തു ഹോമിയോ ആശുപത്രി കോമ്ബൗണ്ടില് സ്ഥാപിച്ചിരിക്കുന്ന ഓവര്ഹെഡ് ടാങ്കിലെത്തിച്ചു പ്രദേശത്തുള്ളവര്ക്കു വെള്ളം വിതരണം ചെയ്തിരുന്നു. ഇതിനായി ചേലച്ചിറ കുളത്തിന് 100 മീറ്റര് അകലെയായി ഒരു കിണര് നിര്മിക്കുകയും ഒരു തൊട്ടി ഇറങ്ങാനുള്ള സ്ഥലം ഒഴിവാക്കി ബാക്കി ഭാഗം കോണ്ക്രീറ്റ് ചെയ്ത് അടയ്ക്കുകയും ചെയ്തിരുന്നു. ഇതുമൂലം വെള്ളം മലിനമാകാതെ കിടക്കുമായിരുന്നു. ഇപ്പോഴും ഈ കിണര് ജലസമൃദ്ധമായി യാതൊരു കുഴപ്പവുമില്ലാതെ സ്ഥിതി ചെയ്യുന്നുണ്ടെങ്കിലും കാലക്രമേണ പദ്ധതി നിലച്ചുപോയി. അതോടെ ചേലച്ചിറ കുളവും വിസ്മൃതിയിലേക്കു തഴയപ്പെട്ടു. നിലവില് കുളം ഇറിഗേഷന് വകുപ്പിന്റെ ഉടമസ്ഥതയിലാണ്. ഇപ്പോള് ലിഫ്റ്റ് ഇറിഗേഷന് സ്കീമില് ഉള്പ്പെടുത്തി ഇവിടെ നിന്നും വെള്ളം പമ്ബ് ചെയ്തു ശ്രീരാമസ്വാമി ക്ഷേത്രത്തിനു സമീപത്തുള്ള ടാങ്കില് എത്തിച്ചു കോളനിയിലുള്ള വീടുകളില് കൃഷി ആവശ്യത്തിനെന്നപേരില് വെള്ളം എത്തിക്കുന്നുണ്ട്. പക്ഷേ അതുകൊണ്ടു വേനല്കാലങ്ങളില് ഈ പ്രദേശങ്ങളിലുണ്ടാകുന്ന രൂക്ഷമായ കുടിവെള്ള പ്രശ്നത്തിനു പരിഹാരമാകുന്നില്ല. ചേലച്ചിറ കുളം കേരള വാട്ടര് അതോറിറ്റി ഏറ്റെടുത്ത് ആഴം കൂട്ടി, സംരക്ഷണ ഭിത്തി കെട്ടിപ്പൊക്കി സുരക്ഷിതമാക്കുകയും ഏതെങ്കിലും സ്കീമില് ഉള്പ്പെടുത്തി പദ്ധതി തയാറാക്കിയാല് കുറിച്ചിയുടെ കിഴക്കന് പ്രദേശങ്ങളിലെ ജലദൗര്ലഭ്യത്തിനു ശാശ്വത പരിഹാരം കണ്ടെത്താന് കഴിയും. കുറിച്ചിയിലെ ജനങ്ങള്ക്കാവശ്യത്തിനുള്ള വെള്ളം കുറിച്ചിയിലെ സ്വാഭാവിക കുളങ്ങളില്നിന്നും ലഭിക്കും. ഏകദേശം ഏഴു കിലോമീറ്റര് ചുറ്റളവില് പെയ്യുന്ന മഴവെള്ളമാണ് ഒഴുകി ചേലച്ചിറ കുളത്തില് എത്തിച്ചേരുന്നത്. അതുകൊണ്ടുതന്നെ പ്രകൃതി അനുഗ്രഹിച്ചു നല്കിയ അതിബ്രഹത്തായ ഒരു കുടിവെള്ള ടാങ്കാണു ചേലച്ചിറകുളമെന്ന് സംശയലേശമെന്യേ പറയാന് കഴിയും. ഇതു വേണ്ടവിധം ഉപയോഗിക്കാന് തദ്ദേശഭരണാധികാരികളും എം.എല്.എ, എം.പി. അടക്കമുള്ള ജനപ്രതിനിധികളും തയ്യാറാകണമെന്ന് ഇത്തിത്താനം വികസനസമിതിയോഗം ആവശ്യപ്പെട്ടു.പ്രസന്നന് ഇത്തിത്താനം, ഡോ. റൂബിള് രാജ്, സ്കറിയാ ആന്റണി വലിയപറമ്ബില്, രാജു പൗവ്വത്തില്, ജോസ് തെക്കേക്കര, അമല് ഐസന്, അജയന് ചേരാമ്ബേരി എന്നിവര് പ്രസംഗിച്ചു.